Je rcab kꞌij jeꞌ wnak jecꞌo cana chuchiꞌ mar xquetzꞌet chmajoꞌn xoc el ta Jesús cuqꞌuin rdiscípulo chpam lanch tak xeba chpam tnamet Capernaum.
Xqueyon j-eꞌ discípulo xeba y majoꞌn chnaraꞌ jun lanch chic cꞌo ta chiyaꞌ,
xruyon jaraꞌ jun jxeccꞌaj.
Cꞌo jleꞌ lanch xeꞌel ela chpam tnamet Tiberias,
xeꞌekaja pjupraj mar.
Je lwar abar xeꞌekaj waꞌ jawra lanch jaraꞌ chenkaj abar xmeltioxij waꞌ way Jesús tzra Kadtaꞌ Dios y xerutzuk e qꞌuiy wnak.
J-eꞌ cꞌa wnak jecꞌo cana chuchiꞌ mar,
tak xquetzuꞌ,
majoꞌn chic Jesús y next cꞌa rdiscípulo chkaꞌ.
Cꞌjaraꞌ xeꞌoc ela ptak lanch y xeba chpam tnamet Capernaum che rconxic Jesús.
Tak xeꞌekaja pjupraj mar chpam tnamet Capernaum tzraꞌ xquewil waꞌ Jesús y cawra xecbij tzra:
—Maestro ¿nak hor xaterkaja waweꞌ ra?
Jesús cawra xbij chca:
—Ixix cnecanoj me rmal ta che xchꞌobtaja ewmal nak kas mer rcꞌatzil jrecꞌmon ta jleꞌ milagro jxenban chewech.
Cnecanoj per xe rmal tak xixnutzuk tzra way y congan xnoja epam.
Ixix congan nquixsmaja che rconxic eway per jeꞌ way jxe nqꞌuisa rukꞌij.
Per mxer tcꞌa waꞌ samaj neban,
per quixesmaj cꞌa chkaꞌ che rconxic way jmajoꞌn nqꞌuis ta rukꞌij y recꞌmon ta utzlaj cꞌaslemal rxin Dios je rxin junlic.
Je Rlecꞌwalxel jxoca alxic cuqꞌuin wnak jaraꞌ nsipana chewa jway jxenbij kaja chewa com Dios je Ttixel arjaꞌ rkꞌalsan chic chjaꞌ takyon ta Rlecꞌwalxel,
caraꞌ xbixa chca wnak rmal Jesús.
—¿Nak chsamaj cꞌa nkaban ch-utz cꞌaraꞌ rsamaj Dios nkaban?
caraꞌ xeccꞌaxaj j-eꞌ wnak tzra Jesús.
—Teykeꞌa ecꞌuꞌx ruqꞌuin Rlecꞌwalxel je tkon ta rmal Dios,
y tak neykeꞌa ecꞌuꞌx ruqꞌuin ja cꞌa raꞌ rsamaj Dios,
caraꞌ xbixa chca rmal Jesús.
Y cawra xeccꞌaxaj chic tzra:
—¿Nak milagro cꞌa naban chnacꞌutbej chkawech che ktzij Dios attakyon ta?
¿Nak nacꞌutbej chkawech ch-utz cꞌaraꞌ ncatknimaj?
¿Nak samaj amjon rij atet camic?
Je ktiꞌt kawmaꞌ ojer tak xecꞌjeꞌa chpam chkilaj lwar cꞌo jleꞌ maná xquetaj je xtaꞌk ta chcaj ajniꞌ tzꞌibtanak cana,
y cawra nbij:
—Way rxin chcaj xuyaꞌ chca che nquetaj,
caraꞌ nbij.
Jesús cawra xbij chic chca:
—Jawra je xtenbij chewa ne ktzitzij waꞌ,
jway je xpeta chcaj mjaꞌ ta Moisés xyowa,
per jaꞌ Nedtaꞌ nyowa way jne ktzitzij waꞌ ch-way rxin chcaj.
Cawra quenbij chewa perc jway jnuyaꞌ Nedtaꞌ Dios jaraꞌ jxutak ta chcaj y nuyaꞌ utzlaj cꞌaslemal je rxin junlic chca wnak waweꞌ chwech ruchꞌlew.
—Kajaw ¿nak tzra mtayaꞌ chka jalaꞌ way jnabij per nche njelal kꞌij tey-aꞌ chka?
Caraꞌ xeccꞌutuj j-eꞌ wnak tzra Jesús.
Y Jesús cawra xbij:
—Anen cꞌaraꞌ en way,
anen cꞌaraꞌ quenyowa utzlaj cꞌaslemal je rxin junlic.
Jeꞌ wnak jneykeꞌa quecꞌuꞌx wqꞌuin majoꞌn chic wyejal xtquetaj ta y majoꞌn chic chkichiꞌ xtquetaj ta chkaꞌ.
Per ajniꞌ nbin chic chewa,
mesque enetzꞌton chic per mesquier neykeꞌa ecꞌuꞌx wqꞌuin.
Conjelal wnak je nqueyataja chwa rmal Ttixel j-eꞌ cꞌaraꞌ nquerkaja wqꞌuin.
Y tak xtquerkaja wqꞌuin majoꞌn xtquenchꞌakij el ta,
conjelal quenucꞌul wqꞌuin.
Anen xenkaj ta chcaj,
enpenak en bnoy rxin je nrajoꞌ ranm jtakyon ta wxin y mjaraꞌ ta je nyarij wanm anen quenban.
Je Ttixel jtakyon ta wxin jawra nrajoꞌ ranm:
conjelal wnak jerey-on chwa majoꞌn jun chca xtentzꞌilaꞌ ta,
y tak xterlaꞌ jqꞌuisbal tiemp quenuyic conjelal chpam cmic.
Je Ttixel jtakyon pa wxin cawra nrajoꞌ ranm raꞌ:
che conjelal wnak je ncutkij rwech Rlecꞌwalxel y neykeꞌa quecꞌuꞌx ruqꞌuin,
j-eꞌ cꞌaraꞌ nyataja chca utzlaj cꞌaslemal rxin Dios je rxin junlic,
y tak xterlaꞌ qꞌuisbal tiemp anen quenycowa cxin chpam cmic,
caraꞌ xbij Jesús chca.
J-eꞌ cꞌa aj Israel xquemaj rtzojxic Jesús,
majoꞌn quiꞌ ta quecꞌuꞌx ruqꞌuin com xbij chca chjaꞌ way kanak ta chcaj.
—Jalaꞌ acha wax Jesús rlecꞌwal José,
kutkin wan quewech redtaꞌ ruteꞌ.
¿Nak tzra nbij chjaꞌ kanak ta chcaj?
Caraꞌ xecbij jeꞌa.
Jesús cawra xbij chic chca:
—Me cnetzijoj ta.
Conjelal wnak je nquerkaja wqꞌuin chneykeꞌa quecꞌuꞌx wqꞌuin next jun chca queyon ta xtquerkaja,
ne ncꞌatzin waꞌ chnecꞌmar ta rmal Ttixel jtakyon pa wxin.
Per je nquerkaja wqꞌuin,
tak xterlaꞌ qꞌuisbal tiemp anen quenycowa cxin chpam cmic che conjelal.
Ajniꞌ tzꞌibtanak cana chpam libro cxin profeta cawra nbij ra:
—Nerlaꞌ na jun tiemp che conjelal wnak nquetijox na rmal Dios,
caraꞌ nbij.
Rmal cꞌaraꞌ quenbij chewa che conjelal wnak jquey-on quexquin tzrij rtzojbal Ttixel y xcutkij jrecꞌtun chquewech,
j-eꞌ cꞌaraꞌ wnak nquerkaja wqꞌuin ch-utz cꞌaraꞌ neykeꞌa quecꞌuꞌx wqꞌuin.
Per mjaraꞌ ta quenbij chewa che ecꞌola jeꞌ wnak etzꞌetyona rwech Ttixel.
Per cꞌola jun tzꞌetyona rwech Ttixel y jaraꞌ Rlecꞌwalxel perc nmer ruqꞌuin Dios penak waꞌ.
Y ne ktzitzij waꞌ je xtenbij chic chewa ra,
jeꞌ wnak je ykul chic quecꞌuꞌx wqꞌuin j-eꞌ raꞌ ccꞌan chic utzlaj cꞌaslemal rxin Dios je rxin junlic.
Anen ra en way,
anen quenyowa utzlaj cꞌaslemal je rxin junlic.
Jeꞌ ewtiꞌt ewmaꞌ ojer tak xecꞌjeꞌa chpam chkilaj lwar xquetaj maná per jmaná majoꞌn xerutoꞌ ta chpam cmic.
Per jway jnemjon rbixic chewa camic jaraꞌ way kanak ta chcaj y nak xtetjowa rxin majoꞌn ncom xta.
Jway je nyowa cꞌacꞌlaj cꞌaslemal,
jway kanak ta chcaj,
anen cꞌaraꞌ.
Jawra way jxenbij kaja chewa,
nak xtetjowa rxin jaraꞌ necꞌseꞌa rxin junlic.
Jway je xtenyaꞌ chca wnak jecꞌola waweꞌ chwech ruchꞌlew jnuyaꞌ cꞌacꞌlaj cꞌaslemal jaraꞌ necuerpo anen.
Caraꞌ xbij Jesús chca.
J-eꞌ cꞌa aj Israel xquemaj chic tzij chbil tak quiꞌ,
junwaꞌ necbij jleꞌ y jun chwaꞌ necbij jleꞌ chic:
—¿Nak rbanic cꞌaraꞌ nbij jalaꞌ acha chnuyaꞌ recuerpo chka che nkataj?
caraꞌ necbij kaja.
Y jaꞌ Jesús cawra xbij chic chca:
—Ne ktzitzij waꞌ je xtenbij chic chewa ra,
we mtetaj recuerpo Rlecꞌwalxel jxoca alxic cuqꞌuin wnak,
y we mtetaj recqꞌuiel chkaꞌ,
jaraꞌ majoꞌn ewcꞌan ta utzlaj cꞌaslemal je rxin junlic.
Per nak xtetjowa necuerpo ruqꞌuin necqꞌuiel jaraꞌ rcꞌan chic utzlaj cꞌaslemal rxin Dios je rxin junlic,
y tak xterlaꞌ qꞌuisbal tiemp anen quenycowa rxin chpam cmic.
Com jnecuerpo anen jaraꞌ kas mer way y jnecqꞌuiel ne ktzitzij waꞌ ncamsbej chkichiꞌ.
Nak xtquetjowa necuerpo ruqꞌuin necqꞌuiel j-eꞌ cꞌaraꞌ nquecꞌjeꞌa pwanm y anen chkaꞌ quencꞌjeꞌa ptak canm.
Jcꞌaslic Ttixel arjaꞌ enretkon ta y rmal jaꞌ tak encꞌasla,
y caraꞌ chca wnak chkaꞌ je xtquetjowa necuerpo ruqꞌuin necqꞌuiel,
j-eꞌ cꞌaraꞌ nquecꞌseꞌ na nmal anen.
Jway jnemjon rbixic chewa camic jaraꞌ kanak ta chcaj,
mjunam ta ruqꞌuin maná je xquetaj ewtiꞌt ewmaꞌ ojer per majoꞌn xerutoꞌ ta chpam cmic.
Jawra way jnemjon rbixic chewa ra,
nak xtetjowa necꞌseꞌa rxin junlic,
caraꞌ xbij Jesús chca.
Jawra tijonem xuyaꞌ Jesús chpam tnamet Capernaum chpam jay abar nquemol waꞌ quiꞌ aj Israel.
J-eꞌ cꞌa discípulo tak xeccꞌaxaj je xbij Jesús e qꞌuiy chca cawra xecbij:
—Jawra congan tak wan pen nbij.
¿Nak tjun xtecwin ta xtcꞌaxaj?
caraꞌ xecbij jeꞌa.
Per jaꞌ Jesús rutkin nak quemjon rchꞌobic y cawra xbij chca:
—¿Le pkan xenaꞌ jtijonem je cꞌjaꞌ xenbij kaja chewa?
Per je Rlecꞌwalxel jxoca alxic cuqꞌuin wnak nerlaꞌ na jun kꞌij tak xtetzꞌet nojteꞌa chcaj jabar cꞌo waꞌ nabey.
¿Nak nechꞌob chic tzrij jawrara?
Ja Espíritu jaraꞌ nyowa utzlaj cꞌaslemal je rxin junlic y mrecuerpo ta jun wnak nyowa.
Jtijonem xenyaꞌ chewa jaraꞌ rxin ewanm,
jun tijonem jnuyaꞌ chewa utzlaj cꞌaslemal je rxin junlic.
Per ecꞌola chewa jmajoꞌn yukbal quecꞌuꞌx wqꞌuin,
caraꞌ xbij Jesús com rutkin pchic nak me ykul ta quecꞌuꞌx ruqꞌuin,
y rutkin chic chkaꞌ nak xtejchowa rxin pquekꞌaꞌ wnak je nquetzelana rxin.
Y cawra xbij chic chca:
—Rmal cꞌaraꞌ xenbij chewa,
mesquier nerkaja jun wnak wqꞌuin che neykeꞌa rucꞌuꞌx wqꞌuin we mtyataja tzra rmal Ttixel che neykeꞌa rucꞌuꞌx wqꞌuin,
caraꞌ xbij chic Jesús.
J-eꞌ cꞌa rdiscípulo tak xeccꞌaxaj jtijonem xuyaꞌ e qꞌuiy chca xemloja chquij,
majoꞌn chic xetreꞌ ta tzrij.
Jaꞌ Jesús cawra xbij chic chca e cbeljuj apóstol:
—Ixix ¿nak neban camic?
¿Le nquixemloja chkaꞌ?
Simón Pedro cawra xbij tzra:
—Wajaw ¿abar cꞌa nkoba chwaꞌ?
Xayon cꞌa atet ncatyowa utzlaj cꞌaslemal rxin Dios je rxin junlic.
Com ajoj ykul kacꞌuꞌx awqꞌuin y kutkin che atet at Cristo,
kutkin chkaꞌ che atet at Rlecꞌwal jcꞌaslic Dios.
Jesús cawra xbij chca:
—Ix cbeljuj ixnech-on per cꞌola jun chewa xcꞌan rmal diablo.
Jawra tzij xbij per xJudas Iscariote xnataj,
je rlecꞌwal jun acha rbin-an Simón,
com jaꞌ Judas nejchowa Jesús pquekꞌaꞌ wnak je nquetzelana rxin,
y jaꞌ jun chca e cbeljuj apóstol.